Eger első újhullámos kávézója
Hogy kerül egy újhullámos kávézó a Norbi Update üzletbe?
Jogos a kérdés, hisz erre eddig sehol nem volt példa. Nézzük csak szép sorban!
Ott kezdődött, hogy szerettük az Update életmódot (mert fogytam tőle) és szerettük a kávét - pontosabban kávé felhasználásával készült italokat.
Aztán jött a pillanat, hogy nyissunk egy Norbi Update üzletet. Kerestük az üzlethelységet, de kissé nagyot találtunk. Mit kezdjünk vele? Csináljunk egy kávézót! - Azt úgyis szeretjük.
Persze ekkor még semmit nem értettünk a kávéhoz, de sebaj, majd belejövünk! Főztük a kávékat és éreztük, hogy valami hiányzik. Hiányzik a tudás. Ekkor jött az ötlet, hogy igyuk végig fővárosunk legjobb kávézóit. Egy nap alatt. Megtettük. Estére 12 kávé után (fejenként) szerelmesek lettünk. A jó kávéba.
Úgy döntöttünk, hogy akkor hivatalosan is megtanulunk kávét készíteni. Irány hazánk "Örökös Magyarbajnok" baristájának - Molnár Attilának - kávés képző laborja. Tanultunk, és ismét szerelmesek lettünk. A Has Bean pörkölő kávéiba. Ez teljesen más, mint amit eddig ismertünk. Egyedi ízek, illatok. Tudod, az amit, ha megérzel, feláll a szőr a karodon - vagy ahol épp van.
Innentől egy év gyakorlás, új eszközök beszerzése. Végül a márka hazai forgalmazója megadta az engedélyt, hogy Egerben mi készítsünk szuperfinom kávékat ezekből a fantasztikus alapanyagokból.
És mi főzzük a kávét - kivétel amit hidegen csinálunk - és gőzöljük a tejet, mérjük a grammokat, az időt és jól beállítjuk az őrlőt...
Mi az eredménye. Kóstold meg, és döntsd el te magad!
Egy biztos, nálunk a kávézás teljesen más élmény lesz, mint amit megszoktál!
S miért annyira izgalmas a Has Bean kávé?
Molnár Attila elmondása szerint egyszerűen azért, mert ilyen kávét még sosem ittunk.
A kávékat három kontinensről vásárolják, közvetlenül a farmról történik a beszerzés, fajtakávékat és blendeket (zseniálisan összeállított kávékeverék) egyaránt kínálnak. A közepesre pörkölt, legmagasabb minőségű kávék mindegyike saját profillal rendelkezik, a beszerzést pedig az határozza meg, hogy az adott évben hol volt a legjobb a termés.